Pyrochroa serraticornis

Pyrochroa serraticornis Pyrochroidae familiako kakalardoa da. Europan guztian bizi da eta kolore gorri biziagatik da ezaguna. Euskal Herrian ere aurkitzen da. Pyrochroa coccinea espeziearen oso antzekoa da, baina hark buru beltza du eta honek gorria.

 Etimologia 
Generoaren izena den Pyrochroa izenak "suaren kolorekoa" esan nahi du eta espeziearen serraticornis izenak adar zerratuak esan nahi du dituen orrazi itxurako antenei erreferentzia eginez.

 Deskribapena 
10-15 mm arteko luzera duen kakalardo txikia da. Burua, pronotoa eta elitroa kolore gorri bizikoak dira, begiak, antenak, hankak eta sabelaldea aldiz beltzak. Antena luzeak ditu, orrazi itxura dutenak. Gorputza luzea eta zapala da, elitroak borobiltsuak dira.

Beldarra luzea eta zapala da eta kolore argia du. Amaieran sardeska itxurako egitura bat du.

 Habitata eta elikadura 
Basoetan eta parke eta lorategietan ikusten dira. Loreetan zelatan egoten dira eta intsektuak ehizatzen dituzte.

 Bizi zikloa 
Helduak maiatza eta uztaila artean ikusten dira. Emeak enborretako azalaren azpiko pitzaduretan jartzen ditu arrautzak. Handik beldar zapalak ateratzen dira, miriapodoen antza dutenak, eta enbor barnean bizi diren bestelako intsektuen larbetaz elikatzen dira. Beldarrak bi urte irauten ditu eta ondoren pupatu eta heldua jaiotzen da.

 Iruditegia 

 Erreferentziak 

 Kanpo estekak 

Kategoria:Pyrochroidae
Kategoria:Euskal Herriko koleopteroak